
GUVERNUL REPUBLICII MOLDOVA
HOTĂRÎRE nr.__________
din ________________2026
Chișinău 
privind Cerințele de comercializare a amestecurilor de semințe de plante furajere destinate a fi utilizate pentru protecția mediului natural
În conformitate cu prevederile art. 9, alin. (7) al Legii nr. 68/2013 despre semințe (Monitorul Oficial al Republicii Moldova, 2013, nr. 130-134, art. 417) cu modificările  ulterioare și al art. 2 din Legea 112/2014 pentru ratificarea Acordului de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte (Monitorul Oficial al Republicii Moldova, 2014, nr. 185-199, art. 442), cu modificările ulterioare, Guvernul
HOTĂRĂŞTE:
1. Se aprobă Cerințele de comercializare a amestecurilor de semințe de plante furajere destinate a fi utilizate pentru protecția mediului natural (se anexează).
2. Controlul asupra executării prezentei hotărâri se pune în sarcina Agenției Naționale pentru Siguranța Alimentelor.
3. Prezenta hotărâre intră în vigoare la expirarea a 1 lună de la data publicării în Monitorul Oficial al Republicii Moldova.


PRIM-MINISTRU					Vasile TOFAN



Contrasemnează: 
Ministru al Agriculturii și Industriei 
[bookmark: _GoBack]Alimentare               					Eugen OSMOCHESCU




Anexă 
La  Hotărârea Guvernului nr._________ /2026
CERINȚE
 de comercializare a amestecurilor de semințe de plante furajere destinate a fi utilizate pentru protecția mediului natural
Prezenta Hotărâre transpune:
· Directiva 2010/60/CE a Comisiei din 30 august 2010 de stabilire a anumitor derogări pentru comercializarea amestecurilor de semințe de plante furajere destinate a fi utilizate pentru protecția mediului natural, text cu relevanță pentru SEE. CELEX: 32010L0060, publicat în Jurnalul Oficial al Uniunii Europene L 228 din 31.08.2010, pp. 10-14.
Capitolul I. Definiții 
1. În sensul prezentelor cerințe, se aplică următoarele definiții:
1.1 zonă sursă - înseamnă:
1.1.1 o zonă desemnată ca zonă specială de conservare;
1.1.2 o zonă care contribuie la conservarea resurselor genetice vegetale și care este gestionată, protejată și supravegheată conform prevederilor în vigoare.
1.2 loc de colectare - reprezintă o parte a zonei sursă, de unde au fost colectate semințele;
1.3 amestec recoltat direct - înseamnă un amestec de semințe comercializat astfel cum a fost colectat la locul de colectare, cu sau fără curățare;
1.4 amestec cultivat - înseamnă un amestec de semințe produs în conformitate cu următorul procedeu:
1.4.1 semințe de specii individuale sunt prelevate la locul de colectare;
1.4.2 semințele speciilor menționate la pct. 1.4.1 sunt multiplicate în afara locului de colectare ca specii unice;
1.4.3 semințele speciilor respective sunt apoi amestecate pentru a crea un amestec compus din genuri, specii și, după caz, specii care caracterizează tipul de habitat din locul de colectare.
1.5 zona agroclimatică de cultivare reprezintă una dintre zonele: Nord, Centru sau Sud, delimitate pe baza factorilor climatici care influențează favorabilitatea cultivării speciilor agricole.
Capitolul II. Amestecuri de protecție și zona agroclimatică
2. Republica Moldova poate certifica comercializarea amestecurilor de diferite genuri, specii și, după caz, subspecii, destinate a fi utilizate pentru protecția mediului natural în contextul conservării genetice.
3. Astfel de amestecuri pot conține semințe de plante furajere vizate în Hotărârea Guvernului nr. 686/2024 privind producerea, prelucrarea și comercializarea semințelor de plante furajere, sfeclă furajeră și sfeclă de zahăr și, în plus, semințe de plante care nu sunt plante furajere în sensul hotărârii respective. Astfel de amestecuri sunt în continuare denumite amestecuri de protecție.
4. La certificarea comercializării unui amestec de semințe de plante furajere destinat protecției mediului, Agenția Națională pentru Siguranța Alimentelor (în continuare - ANSA) stabilește zona agroclimatică de utilizare a amestecului pe teritoriul Republicii Moldova.  
5. În cazul în care aria de utilizare stabilită pentru amestecul de semințe se extinde asupra unor zone ecologice similare care depășesc teritoriul Republicii Moldova, ANSA poate lua în considerare informațiile și documentația tehnică disponibile privind caracteristicile acestor zone, inclusiv date furnizate de autorități competente sau organizații recunoscute din alte state.
Capitolul III. Cerințe privind certificarea amestecurilor de protecție recoltate direct.
6. ANSA poate certifica comercializarea amestecurilor de protecție în zona agroclimatică cu condiția ca acele amestecuri să îndeplinească cerințele de la pct. 9 până la pct. 12 din prezentele cerințe, în cazul amestecurilor recoltate direct, sau cerințele de la pct. 13 până la pct. 16 în cazul amestecurilor de protecție cultivate. 
7. Certificatul include următoarele elemente:
7.1 numele și adresa producătorului;
7.2 metoda de recoltare: semințe recoltate direct sau cultivate;
7.3 procentul în greutate al fiecărei componente din amestec, exprimat pe specii și, după caz, pe subspecii;
7.4 coeficientul de germinare;
7.5 cantitatea de amestec pentru care se aplică certificarea;
7.6 zona agroclimatică de cultivare;
7.7 restricția aplicabilă comercializării în zona agroclimatică;
7.8 zona sursă;
7.9 locul de colectare și, în cazul, unui amestec de protecție cultivat, locul de multiplicare;
7.10 tipul de habitat al locului de colectare; și
7.11 anul colectării.
8. În ceea ce privește pct. 7.3 pentru amestecurile de protecție recoltate direct este suficient să se menționeze componentele ca specii și, după caz, subspecii care sunt tipice pentru tipul de habitat de la locul de colectare și care, în calitate de componente ale amestecului, sunt importante pentru protecția mediului natural în contextul conservării resurselor genetice.
Capitolul IV. Cerințele pentru certificarea amestecurilor de protecție cultivate.
9. Un amestec de protecție recoltat direct trebuie să fi fost prelevat în zona sursă la un loc de colectare care nu a fost însămânțat în cursul celor 40 de ani care preced data cererii din partea producătorului, menționată la pct. 17 din prezentele cerințe. Zona sursă este situată în zona agroclimatică.
10. Procentul componentelor amestecului de protecție recoltat direct, care sunt specii și, după caz, subspecii ce caracterizează tipul de habitat de la locul de colectare și care, în calitate de componente ale amestecului, sunt importante pentru protecția mediului natural în contextul conservării resurselor genetice, este adaptat obiectivului care constă în recrearea tipului de habitat al locului de colectare.
11. Rata de germinare a componentelor menționate la pct. 10 este suficientă în scopul recreării tipului de habitat al locului de colectare.
12. Conținutul maxim de specii și, după caz, subspecii care nu îndeplinesc condițiile de la pct. 10 nu depășește 1% din greutate. Amestecul de protecție recoltat direct nu conține specii de plante, cum ar fi  Avena fatua, Avena sterilis și Cuscuta spp. Conținutul maxim de Rumex spp., cu excepția Rumex acetosella și Rumex maritimus, nu depășește 0,05 % din greutate.
13. În ceea ce privește amestecurile de protecție cultivate, sămânța colectată din care este produs amestecul de protecție cultivat trebuie să fi fost prelevată în zona sa de sursă la un loc de colectare care nu a fost însămânțat în cursul a 40 de ani care preced data cererii din partea producătorului, menționată la pct. 17 din prezentele cerințe. Zona sursă este situată în zona agroclimatică.
14. Sămânța amestecului de protecție cultivat provine de la specii și, după caz, subspecii care caracterizează tipul de habitat de la locul de colectare și care, în calitate de componente ale amestecului, sunt importante pentru protecția mediului natural în contextul conservării resurselor genetice.
15. Componentele amestecului de protecție cultivat, constituite din semințe de plante furajere, trebuie să îndeplinească, înainte de amestecare, cerințele privind calitatea și comercializarea semințelor prevăzute de Legea nr. 68/2013 despre semințe, precum și cerințele tehnice naționale aplicabile semințelor de plante furajere, inclusiv cele referitoare la puritatea fizică și biologică, conținutul maxim admis de semințe aparținând altor specii de plante, precum și condițiile speciale de certificare și control al calității pentru anumite specii agricole. Verificarea respectării acestor cerințe se realizează prin controlul oficial efectuat de către ANSA.
16. Multiplicarea poate fi realizată pentru cinci generații.
Capitolul V. Cerințe de procedură
17.  În cazul amestecurilor de protecție recoltate direct și în cazul amestecurilor de protecție cultivate, determinarea calității semințelor se efectuează la solicitarea agentului economic către ANSA. Cererea este însoțită de informațiile necesare pentru a verifica respectarea prevederilor de la capitolul III și de la capitolul IV în cazul amestecurilor de protecție recoltate direct și în cazul amestecurilor de protecție cultivate.
18. În ceea ce privește amestecurile de protecție recoltate direct, ANSA efectuează inspecții în câmp.
19. Inspecțiile în câmp sunt efectuate la locul de colectare în cursul perioadei de creștere la intervale adecvate pentru a garanta că amestecul îndeplinește, cel puțin, cerințele în materie de certificare prevăzute la pct. 10 și pct. 12 din prezentele cerințe.
20. ANSA consemnează în scris  rezultatele inspecțiilor în câmp.
21. În ceea ce privește amestecurile de protecție cultivate, atunci când ANSA  examinează o cerere, ea efectuează teste sau se asigură că sunt efectuate inspecții în câmp pentru a verifica faptul că amestecul îndeplinește, cel puțin, cerințele în materie de certificare prevăzute la pct. 14 și de la pct. 15 din prezentele cerințe.
22. Testele se efectuează în conformitate cu metodele în vigoare sau, în cazul în care nu există astfel de metode, în conformitate cu orice metodă corespunzătoare.
23. Pentru testele respective, ANSA se asigură că eșantioanele sunt prelevate din loturi omogene și se asigură că se aplică normele privind greutatea lotului și greutatea eșantioanelor prevăzute în Hotărârea Guvernului nr. 686/2024 pentru aprobarea Cerințelor privind producerea, prelucrarea și comercializarea semințelor de plante furajere, sfeclă furajeră și sfeclă de zahăr.
Capitolul VI. Restricții cantitative și aplicarea lor.
24. ANSA asigură că, într-un an calendaristic, cantitatea totală de semințe din amestecuri destinate protecției mediului, comercializată pe teritoriul Republicii Moldova, nu depășește 5% din cantitatea totală, exprimată în greutate, a semințelor de plante furajere reglementate de Hotărârea Guvernului nr. 686/2024, comercializate în aceeași perioadă.
25. În cazul amestecurilor de protecție recoltate direct, ANSA se asigură că producătorii comunică înainte de începerea fiecărui sezon de producție cantitatea de semințe de amestecuri de protecție pentru care intenționează să solicite certificarea, precum și suprafața și poziționarea locului sau locurilor de colectare preconizat(e). 
26. În cazul amestecurilor de protecție cultivate, ANSA se asigură că producătorii comunică înainte de începerea fiecărui sezon de producție cantitatea de semințe de amestecuri de protecție pentru care intenționează să solicite certificarea, precum și suprafața și poziționarea locului sau locurilor de colectare preconizat(e) și poziționarea locului sau locurilor de multiplicare preconizat(e).
27. În cazul în care, pe baza notificărilor menționate la pct. 25 și pct. 26 în prezentele cerințe, cantitățile stabilite la pct. 24 din prezentele cerințe sunt suspectabile de a fi depășite, ANSA alocă fiecărui producător în cauză cantitatea pe care este certificată să o comercializeze în respectivul sezon de producție.
Capitolul VII. Sigilarea, ambalarea și etichetarea ambalajelor
28. ANSA garantează că amestecurile de protecție pot fi comercializate numai în ambalaje sau recipiente închise purtând un dispozitiv de sigilare conform prevederilor HG 868/2024 pentru aprobarea Cerințelor privind producerea, prelucrarea și comercializarea semințelor de plante furajere, sfeclă furajeră și sfeclă de zahăr.
29. În vederea asigurării sigilării, sistemul de sigilare cuprinde cel puțin eticheta sau aplicarea unui sigiliu.
30. Ambalajele și recipientele menționate la pct. 28  sunt sigilate astfel încât să nu poată fi deschise fără deteriorarea dispozitivului de sigilare sau fără să lase urme de manipulare frauduloasă pe eticheta producătorului sau pe ambalaj sau recipient.
31. ANSA garantează că ambalajele și recipientele amestecurilor de protecție poartă o etichetă a producătorului sau a menținătorului tipărită sau ștampilată cuprinzând cel puțin următoarele informații:
31.1 mențiunea „norme și standarde UE”;
31.2 numele și adresa persoanei cu aplicarea etichetelor sau marca de identitate a acesteia;
31.3 metoda de recoltare: semințe recoltate direct sau cultivate;
31.4 anul sigilării;
31.5 zona agroclimatică;
31.6 zona sursă;
31.7 locul de colectare;
31.8 tipul de habitat al locului de colectare;
31.9 mențiunea „amestec de semințe de plante de protecție, destinat a fi  utilizat într-o zonă cu același habitat ca și locul de colectare, fără a ține seama de condițiile biotice”;
31.10 numărul de referință al lotului, atribuit de persoana însărcinată cu aplicarea etichetelor;
31.11 procent în greutatea componentelor ca specii, și după caz, ca subspecii;
31.12 greutatea netă sau brută declarată;
31.13 în cazul în care se utilizează pesticide granulate, substanțe de drajare sau alți aditivi solizi, se indică natura aditivului, precum și raportul aproximativ dintre greutatea glomerulelor sau a semințelor pure și greutatea totală;
31.14 în cazul amestecurilor de protecție cultivate, rata de germinare specifică pentru componentele amestecurilor care nu respectă cerințele în materie de germinare.
32. În ceea ce privește subpct. 31.11 este suficient să se indice componentele amestecurilor de protecție recoltate direct, în conformitate cu pct. 8.
33. În ceea ce privește subpct. 31.4 este suficient să se indice o medie a acestor rate de germinare specifice solicitate în cazul în care numărul ratelor de germinare specifice este mai mare de cinci.
34. ANSA asigură respectarea prezentelor cerințe prin monitorizare oficială.
35. ANSA se asigură că producătorii de pe teritoriul țării indică, pentru fiecare sezon de producție, cantitatea de amestecuri de protecție comercializate.
36. ANSA raportează la cerere Comisiei Europene cantitatea de amestecuri de protecție comercializate pe teritoriul lor.
37. La cerere, Republica Moldova comunică Comisiei Europene numele autorităților responsabile pentru resursele genetice vegetale sau ale organizațiilor recunoscute în acest sens.
38. Certificarea amestecurilor de semințe de plante furajere destinate a fi utilizate pentru protecția mediului natural se face de către ANSA doar agenților economici înregistrați ca producători de semințe.
